b'\n_START_ARTICLE_\nSerghei Witte\n_START_SECTION_\nWitte \xc8\x99i cre\xc8\x99terea economic\xc4\x83 a Rusiei\n_START_PARAGRAPH_\nWitte a ocupat func\xc8\x9bia de director al Departamentului C\xc4\x83ilor Ferate din cadrul Ministerului de Finan\xc8\x9be (1889 \xe2\x80\x93 1891) \xc8\x99i \xc3\xaen Ministerul Transporturilor (1892), unde a urm\xc4\x83rit realizarea unui program ambi\xc8\x9bios de dezvoltare a transportului feroviar \xc8\x99i a supervizat construirea calea ferat\xc4\x83 transsiberian\xc4\x83._NEWLINE_A fost numit ministru de finan\xc8\x9be \xc3\xaen 1892, func\xc8\x9bie pe care a de\xc8\x9binut\xc4\x83 p\xc3\xa2n\xc4\x83 \xc3\xaen 1903. \xc3\x8en aceast\xc4\x83 perioad\xc4\x83, Imperiul Rus a avut parte de o cre\xc8\x99tere economic\xc4\x83 f\xc4\x83r\xc4\x83 precedent. Witte a \xc3\xaencurajat investi\xc8\x9biile str\xc4\x83ine \xc8\x99i a reu\xc8\x99it s\xc4\x83 stabileasc\xc4\x83 etalonul aur pentru rubl\xc4\x83 \xc3\xaen 1897. Witte a \xc3\xaencurajat dezvoltarea industriei ruse\xc8\x99ti, iar, ca rezultat, sectorul industrial al economiei s-a extins rapid, \xc3\xaen special \xc3\xaen domeniile transporturilor \xc8\x99i exploat\xc4\x83rii metalelor \xc8\x99i petrolului. Pentru a \xc3\xaent\xc4\x83ri economia \xc8\x99i a atrage mai mul\xc8\x9bi investitori str\xc4\x83ini, Witte a militat pentru limitarea puterilor autoca\xc8\x9biei ruse\xc8\x99ti._NEWLINE_Witte a fost transferat \xc3\xaen func\xc8\x9bia de mai mic\xc4\x83 importan\xc8\x9b\xc4\x83 de pre\xc8\x99edinte al Comitetului de Mini\xc8\x99tri \xc3\xaen 1903, func\xc8\x9bie pe care a de\xc8\x9binut-o p\xc3\xa2n\xc4\x83 \xc3\xaen 1905. \xc3\x8encerc\xc3\xa2nd s\xc4\x83 continue modernizarea economiei ruse\xc8\x99ti, Witte a convocat \xc8\x99i supervizat o Conferin\xc8\x9b\xc4\x83 Special\xc4\x83 pentru Modernizarea Industriei Rurale. \xc3\x8en ciuda eforturile lui, m\xc4\x83rimea loturilor \xc8\x9b\xc4\x83r\xc4\x83ne\xc8\x99ti a continuat s\xc4\x83 scad\xc4\x83 lent, iar starea de nemul\xc8\x9bumire a crescut \xc3\xaen r\xc3\xa2ndurile popula\xc8\x9biei de la sate.\n_START_SECTION_\nWitte \xc8\x99i politica Imperiului Rus\n_START_PARAGRAPH_\nWitte s-a re\xc3\xaentors \xc3\xaen prim-plan \xc3\xaen 1905, c\xc3\xa2nd a fost \xc3\xaens\xc4\x83rcinat de \xc3\xaemp\xc4\x83rat s\xc4\x83 conduc\xc4\x83 negocierile de la sf\xc3\xa2r\xc8\x99itul r\xc4\x83zboiului ruso-japonez. Witte a c\xc4\x83l\xc4\x83torit \xc3\xaen Statele Unite ale Americii, unde au \xc3\xaenceput tratativele de pace, negocierile fiind \xc3\xaencheiate cu rezultate favorabile Rusiei. \xc3\x8en ciuda \xc3\xaenfr\xc3\xa2ngerilor catastrofale de pe c\xc3\xa2mpurile de lupt\xc4\x83, Rusia a pierdut foarte pu\xc8\x9bin dup\xc4\x83 semnarea aranjamentelor finale._NEWLINE_Dup\xc4\x83 acest succes, Whitte a fost readus \xc3\xaen centrul procesului decizional guvernamental, pentru a ajuta la calmarea revoltelor care au urmat masacrului din duminica \xc3\xaens\xc3\xa2ngerat\xc4\x83 de la Sankt Peterburg. A fost numit pre\xc8\x99edinte al Consiliului de Mini\xc8\x99tri \xc3\xaen 1905. \xc3\x8en timpul revolu\xc8\x9biei ruse din 1905, Witte a militat pentru crearea unui parlament ales prin vot universal, reformarea autocra\xc8\x9biei ruse\xc8\x99ti \xc8\x99i transformarea ei \xc3\xaen monarhie constitu\xc8\x9bional\xc4\x83 \xc8\x99i adoptarea primei Declara\xc8\x9bii a drepturilor cet\xc4\x83\xc8\x9bene\xc8\x99ti. Multe dintre aceste reforme au fost legiferate, dar nu s-a reu\xc8\x99it \xc3\xaen\xc4\x83bu\xc8\x99irea revoltelor. Aceste tulbur\xc4\x83ri \xc8\x99i victoria partidelor de st\xc3\xa2nga \xc3\xaen primele alegeri parlamentare ruse\xc8\x99ti pentru Duma de Stat, l-au for\xc8\x9bat pe Witte s\xc4\x83 demisioneze din func\xc8\x9bia de prim-ministru._NEWLINE_Witte a continuat s\xc4\x83 activeze \xc3\xaen politica la nivel \xc3\xaenalt ca membru al Consiliului de Stat, dar nu a mai fost numit \xc3\xaentr-o alt\xc4\x83 func\xc8\x9bie guvernamental\xc4\x83. Chiar \xc3\xaenaintea izbucnirii primului r\xc4\x83zboi mondial, Witte a solicitat r\xc4\x83m\xc3\xa2nerea Rusiei \xc3\xaen afar\xc4\x83 conflictului. La scurt\xc4\x83 vreme dup\xc4\x83 izbucnirea conflictului mondial, Witte a murit.'